berlinerporcelæn
Berlinerporcelæn, produceret i Berlin siden 1700-t.; den første fabrik med Meissen-inspirerede varer eksisterede mellem 1751 og 1757. En ny fabrik blev grundlagt 1761; den blev 1763 købt af Frederik den Store og fik navnet Königliche Porzellan-Manufaktur. 
Her blev der fremstillet flødefarvet porcelæn, både statuetter og spise- og kaffestel med fornemt rokoko-blomstermaleri og figurscener efter forlæg af Antoine Watteau, François Boucher og andre af tidens malere. 
Ny kaolin gav fra 1771 porcelænet en klarere hvid farve. Gennem den nyklassicistiske periode bibeholdtes det høje niveau i maleriet med byprospekter og blomstermaleri, ofte på guldgrund. 
1878 indledtes en ny periode med bl.a. orientalsk inspirerede vaser; statuetten er blevet dyrket fra slutningen af 1800-t. I 1918 fik fabrikken navnet Staatliche Porzellanmanufaktur, og den er bl.a. blevet kendt for fine, enkle bordservicer.